Banna ba tshwerwe ka dikgomo tse di belaetsang
Motshwarelela mookamela mapodise a District No.5, Senior Superintendent Samuel Kgomo a re ba tlhotlhomisa tiragalo e mo go yone go fitlhetsweng borre bangwe ka dikgomo di le lesome tse go belaelwang e le tsa bogodu. A re e ne ya re ka mafelo a beke, ba amogela pego go tswa kwa go ba matlhabelo a a ikemetseng ba se na go amogela dikgomo tse di tsileng di oletswe ka teraka. A re beng ba matlhabelo ba ne ba lemoga fa dingwe di sa kwadisiwa mo teseletsong go se na dikarabo tse di maleba mme ba itsise mapodise. Senior Superintendent Kgomo a re ba ne ba ragogela kwa matlhabelong ao mme ka boammaruri ba fitlhela dikgomo dingwe di sa bonale mo teseletsong, kgabagare ba lemoga fa le yone teseletso e sa dirwa ka fa molaong. A re ba ne ba tshwara babelaelwa ba le bane mabapi le tiragalo e, ba mo bogompienong ba thusang mapodisi mo ditlhotlhomisong. O boletse fa dikgomo tseo di ne di tswa Sehithwa mo kgaolong ya Ngami. Senior Superintendent Kgomo o supile fa dikgang tsa bogodu jwa leruo di le dintsi mo kgaolo ya gagwe, a re di gakadiwa thata ke go tlhoka go disa ga barui. O boletse fa bontsi jwa dikgomo di gobea naga yotlhe mme seo se neela manweenwee sebaka sa go utswa. Senior Superintedent Kgomo o ikuetse mo baruing go tlhokomela leruo, a re ke gone fela go ka lo haphang mo bogodung. BOKHUTLO